
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS GYVENTOJŲ TURTO DEKLARAVIMO ĮSTATYMO 2, 3, 6 IR 9 STRAIPSNIŲ PAKEITIMO  IR PAPILDYMO ĮSTATYMO PROJEKTO

2012-03-05 Nr. XIP-4074
Vilnius

	Alternatyvių projektų Teisės departamente negauta.
Vertindami projektą dėl jo atitikties Konstitucijai, įstatymams, Europos Sąjungos teisės aktams ir juridinės technikos taisyklėms, teikiame šias pastabas:
1. Projekte ir projekto lyginamajame variante tikslintini įstatymo priėmimo metai, o oficialaus paskelbimo šaltinių sąrašas pildytinas šiomis nuorodomis: „2005, Nr. 18-577“, „2010, Nr. 25-1178, Nr. 63-3097, Nr. 125-6377“, „2011, Nr. 153-7208, Nr. 153-7210“.
2. Projektas ir projekto lyginamasis variantas parengti negaliojančio Gyventojų turto deklaravimo įstatymo pagrindu. Pažymėtina, jog 2011 m. gruodžio 6 d. Gyventojų turto deklaravimo įstatymo 2, 5, 6 ir 9 straipsnių pakeitimo ir papildymo įstatymu Nr. XI-1785 Gyventojų turto deklaravimo įstatymo 2 straipsnio 1 dalis buvo papildyta naujais 29 ir 30 punktais, o šio įstatymo 2 straipsnio 2 dalis, 6 straipsnio 3 dalis ir 9 straipsnio 1 dalis buvo pakeistos. Atsižvelgiant į tai, visi projekto straipsniai turėtų būti atitinkamai keičiami.
3. Projektu siūloma papildyti keičiamo įstatymo 2 straipsnio 1 dalį dviem naujais punktais ir juose nustatyti, kad turtą deklaruoja „kandidatai į pareigas, numatytas Lietuvos Respublikos korupcijos prevencijos įstatymo 9 straipsnio 6 dalyje ir 91 straipsnio 2 dalyje, ir jų šeimos nariai“ ir „asmenys, einantys pareigas, numatytas Lietuvos Respublikos korupcijos prevencijos įstatymo 9 straipsnio 6 dalyje ir 91 straipsnio 2 dalyje, ir jų šeimos nariai“. Teikiamas siūlymas diskutuotinas keliais aspektais.
Pirma, Korupcijos prevencijos įstatymo 9 straipsniu reguliuojamas informacijos apie asmenį, siekiantį eiti arba einantį pareigas valstybės ar savivaldybės įstaigoje ar įmonėje, pateikimas, o šio straipsnio 6 dalyje nustatyta, jog privaloma pateikti rašytinį prašymą, kad „<...>Specialiųjų tyrimų tarnyba pateiktų informaciją apie asmenį, kurį į pareigas skiria Respublikos Prezidentas, Seimas, Seimo Pirmininkas, Vyriausybė ar Ministras Pirmininkas, taip pat asmenis, kuriuos rengiamasi skirti į viceministrų, ministerijų kanclerių, savivaldybių administracijos direktorių ir jų pavaduotojų, prokurorų, valstybės ir savivaldybių įstaigų vadovų ir jų pavaduotojų, valstybės ar savivaldybių įstaigų padalinių vadovų ir jų pavaduotojų (taikoma struktūriniam padaliniui, nesančiam kitame struktūriniame padalinyje), strateginę reikšmę nacionaliniam saugumui turinčių valstybės įmonių ir akcinių bendrovių bei nacionaliniam saugumui užtikrinti svarbių įmonių vadovų ir jų pavaduotojų, valstybės ar savivaldybių įmonių, kuriose valstybei ar savivaldybei priklausančios akcijos suteikia daugiau kaip 50 procentų balsų visuotiniame akcininkų susirinkime, vadovų ir jų pavaduotojų pareigas“. Pažymėtina, jog dauguma iš išvardintų asmenų jau turi prievolę deklaruoti turtą pagal galiojančią Gyventojų turto deklaravimo 2 straipsnio 1 dalį (pavyzdžiui, keičiamo įstatymo 2 straipsnio 1 dalies 12 punkte nustatyta pareiga deklaruoti turtą prokurorams ir jų šeimos nariams, 17 punkte – Seimo, Seimo Pirmininko, Respublikos Prezidento ar Ministro Pirmininko paskirtiems institucijų ir įstaigų, finansuojamų iš valstybės biudžeto, vadovams bei pareigūnams ir jų šeimos nariams, 19 punkte – akcinių bendrovių, kurių akcininkė yra valstybė ar savivaldybė, vadovams ir jų šeimos nariams, 20 punkte – valstybės ir savivaldybės įmonių vadovams ir jų šeimos nariams, 21 punkte – viešųjų įstaigų, kurių steigėja ar dalininkė yra valstybė ar savivaldybė, vadovams ir jų šeimos nariams), todėl projektą siūlytina atitinkamai redaguoti, t. y. keičiamo įstatymo 2 straipsnio 1 dalį papildyti tik tais subjektais, kurie pagal dabar galiojančias keičiamo įstatymo nuostatas neturi pareigos deklaruoti turimo turto (pavyzdžiui, nacionaliniam saugumui užtikrinti svarbių įmonių vadovai ir jų pavaduotojai ir jų šeimos nariai). 
Antra, Korupcijos prevencijos įstatymo 91 straipsniu reguliuojamas informacijos apie asmenį, kurį į pareigas Europos Sąjungos ar tarptautinėse institucijose teikia Lietuvos Respublika, pateikimas, o šio straipsnio 2 dalyje nustatyta, kad „prašymą pateikti informaciją apie kandidatą į Europos Komisijos narius, Audito Rūmų narius, Europos Sąjungos Teisingumo Teismo ir Bendrojo Teismo narius, Regionų komiteto narius, Europos ekonomikos ir socialinių reikalų komiteto narius, taip pat apie kandidatą į teisminių ir kitokių tarptautinių institucijų pareigūnus Specialiųjų tyrimų tarnybai pateikia Ministras Pirmininkas ar jo įgaliotas asmuo“. Atsižvelgiant į tai, kad minėta nuostata skirta nurodyti konkretų subjektą, kuris turi pateikti prašymą, o Korupcijos prevencijos įstatymo 91 straipsnio 1 dalyje nustatyta, jog privaloma pateikti rašytinį prašymą, kad „<...> Specialiųjų tyrimų tarnyba pateiktų informaciją apie asmenį, kurį Vyriausybė siūlo į pareigas Europos Sąjungos ar tarptautinėse teisminėse ir kitose institucijose“, manytina, jog projekte turėtų būti vartojama Korupcijos prevencijos įstatymo 91 straipsnio 1 dalies formuluotė (ar pateikiama nuoroda į šią dalį).
Trečia, atsižvelgiant į Korupcijos prevencijos įstatymo 9 straipsnio 6 dalies ir 91 straipsnio 2 dalies turinį bei siekiant teisinio aiškumo ir nuoseklumo, siūlytina keičiamame įstatyme pateikti ne nuorodas į Korupcijos prevencijos įstatymą, o nurodyti asmenis, kurie privalėtų deklaruoti turimą turtą pagal keičiamo įstatymo nuostatas.
Ketvirta, projektu siūloma nustatyti pareigą deklaruoti turimą turtą ne tik asmenims, einantiems pareigas, numatytas Korupcijos prevencijos įstatymo 9 straipsnio 6 dalyje ir 91 straipsnio 2 dalyje, bet ir į minėtas pareigas kandidatuojantiems asmenims. Pažymėtina, jog projekto 3 straipsniu siūloma pakeisti keičiamo įstatymo 6 straipsnį ir jame nustatyti, kad kandidatai į minėtas pareigas per 7 kalendorines dienas nuo prašymo kandidatuoti pateikimo dienos privalo deklaruoti kalendorinių metų, einančių prieš kalendorinius metus, kuriais kandidatuojama, gruodžio 31 dieną turimą turtą (keičiamo įstatymo 6 straipsnio 2 dalis), o į minėtas pareigas priimti arba paskirti asmenys per 30 dienų nuo paskyrimo arba priėmimo į pareigas pradžios privalo deklaruoti kalendorinių metų, einančių prieš kalendorinius metus, kuriais buvo paskirti, gruodžio 31 dieną turimą turtą (keičiamo įstatymo 6 straipsnio 3 dalis). Atsižvelgiant į tai, abejotina, ar teikiamas siūlymas yra proporcingas siekiamų tikslų atžvilgiu, kadangi tik į pareigas paskirtų ar jas užėmusių, o ne į jas kandidatuojančių asmenų turto deklaravimas yra reikšmingas korupciniu požiūriu. Pažymėtina, jog keičiamo įstatymo 6 straipsnio 3 dalyje nustačius, kad į aptariamas pareigas priimti arba paskirti asmenys per 30 dienų nuo paskyrimo arba priėmimo į pareigas pradžios privalo deklaruoti kalendorinių metų, einančių prieš kalendorinius metus, kuriais buvo paskirti, gruodžio 31 dieną turimą turtą, kartu su projektu pateiktame aiškinamajame rašte nurodyta problema dėl to, kad „<...> visuomenei reikšmingas pareigas einantis asmuo neteisėtai praturtėja pirmaisiais ar kitais atitinkamų pareigų ėjimo metais, nes būna neįvertintas asmens turtas prieš jam einant atitinkamas pareigas <...>“, būtų išspręsta ir nenustačius pareigos deklaruoti turtą asmenims, kandidatuojantiems į aptariamas pareigas.
4. Atsižvelgiant į tai, kad projektu nustatoma nauja turto deklaravimo tvarka tam tikriems gyventojams bei siekiant teisinio aiškumo, siūlytina teikiamą projektą papildyti nuostatomis dėl jo taikymo.
5. Atsižvelgiant į tai, kad projekte nenustatyta vėlesnė jo nuostatų įsigaliojimo data, 2012 metų valstybės ir savivaldybių biudžetų finansinių rodiklių patvirtinimo įstatyme biudžeto pajamos ir išlaidos jau yra suplanuotos, o šio projekto nuostatų įgyvendinimui gali būti reikalingos papildomos biudžeto lėšos, turėtų būti gauta Vyriausybės, kaip biudžeto vykdytojos, nuomonė dėl siūlomo teisinio reglamentavimo. 
6. Projektu keičiamas įstatymas paskutinį kartą buvo keistas 2011 m. gruodžio 6 d. Gyventojų turto deklaravimo įstatymo 2 ir 72 straipsnių pakeitimo įstatymu Nr. XI-1780 ir Gyventojų turto deklaravimo įstatymo 2, 5, 6 ir 9 straipsnių pakeitimo ir papildymo įstatymu Nr.  XI-1785, todėl atkreiptinas dėmesys į Seimo statuto 135 straipsnio 7 dalies nuostatą.

